**Z A P I S N I K**

**SA 7. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 01. ožujka 2022

7. sjednica Gradskog vijeća Grada Ivanić-Grada održana je dana 01. ožujka 2022. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika – vježbenica

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Milica Piličić, Krešimir Ceranić, Irena Fučkar, Lovorko Matković, Mirna Češković, Tibor Vuković, Miljenko Šimunović, Maja Krnjević, Renato Mikac, Mladen Prelec

Odsutan: Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – privremena pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Matea Rešetar – vježbenica Upravnom odjelu za lokalnu samoupravu, pravne poslove i društvene djelatnosti
7. Tomislav Abramović – komunalni redar
8. Pero Krnjajić – predstavnik srpske nacionalne manjine
9. Marin Grgić – načelnik Policijske postaje Ivanić-Grad
10. Valentin Gadža – direktor trgovačkog društva Razvojna agencija IGRA d.o.o.
11. Siniša Halaš – direktor trgovačkog društva Ivaplin d.o.o.
12. Sanja Radošević – direktorica trgovačkog društva Ivakop d.o.o.
13. Obiteljski radio Ivanić d.o.o.
14. 01 Portal

Predsjednik Gradskog vijeća g. Pongrac – otvorio je 7. sjednicu te konstatirao kako je sjednici od ukupno 15 prisutno 13 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 13 glasova za jednoglasno usvojen zapisnik sa 6. elektroničke sjednice Gradskog vijeća Grada Ivanić-Grada.

Gradsko vijeće jednoglasno je sa 13 glasova za usvojilo sljedeći

**D N E V N I R E D :**

1. **Aktualni sat**

**- Informacija komunalnog redarstva o izvršenim nalozima u periodu od posljednje sjednice Gradskog vijeća Grada Ivanić-Grada**

1. **Informacija o stanju sigurnosti na području Grada Ivanić-Grada u 2021. godini,**
2. **Razmatranje** **prijedloga i donošenje Odluke o raspisivanju javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika,**
3. **Razmatranje prijedloga i donošenje Odluke o javnim priznanjima Grada Ivanić-Grada,**
4. **Razmatranje** **prijedloga i donošenje Odluke o načinu pružanja javne usluge sakupljanja komunalnog otpada na području Grada Ivanić-Grada,**
5. **Razmatranje prijedloga i donošenje Odluke o izmjenama i dopunama Odluke o komunalnim djelatnostima na području Grada Ivanić-Grada,**
6. **Razmatranje prijedloga i donošenje Odluke o poništenju Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada, Javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada i Odluke o izboru najpovoljnije ponude za zakup poljoprivrednog zemljišta u vlasništvu Republike Hrvatske na području Grada Ivanić-Grada,**
7. **Razmatranje prijedloga i donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada,**
8. **Razno.**

Rad prema utvrđenom dnevnom redu.

1. **TOČKA**

g. Tomislav Abramović – komunalno redarstvo u svojim aktivnostima bazira se na propisima koji proizlaze iz Zakona o komunalnom gospodarstvu, Zakona o građevinskoj inspekciji i Zakona o održivom gospodarenju otpadom, Zakona o prijevozu u cestovnom prometu, Zakona o zaštiti životinja, Zakona o buci, Prekršajni zakon, Zakon o zaštiti od požara i niz propisa koji reguliraju uređenje javnih površina, korištenje javnih površina, održavanje zemljišta uz javne površine, izmjere stambenih i poslovnih objekata i slično. Primarno u početku godine po poglavljima su određeni upravni postupci pokrenuti u Upravnom odjelu, početkom godine je otvoreno 17 upravnih postupaka koji se baziraju na izvršavanju rješenja obveznih radnji, a 7 se ticalo održavanja neuređenih parcela, 4 odvodnih jaraka, 2 upravna postupka su otvorena vezano na građevinsku inspekciju, 3 upravna postupka rješavanje postupka gdje je bilo određenih izvršenja i gdje su troškovi rješenjem određeni prekršitelju, i jedan upravni postupak je u cilju otklanjanja nedostataka odnosno izdano je rješenje o uređenju javnih površina. Svi upravni postupci su pokretani ili po službenoj dužnosti ili temeljem prijava građana, a lokacije na kojima su se provodili su u naselju Breška Greda u Dugoselskoj i Gredskoj ulici, u Trebovcu Oborovska i Dugoselska ulica, U Lepšiću Koprinečka ulica, u naselju Ivanić Zajčićeva ulica, Hercegovačka, Trg Vladimira Nazora, Godrijanov put i u Opatincu Ulica Maznica. 17 upravnih postupaka unutar kojih je izdano preko dvadeset rješenja. Uz ove navedene upravne postupke u tijeku je i 15 upravnih postupaka iz 2021. godine kojima rokovi traju i u ovoj godini, neki su pri kraju, neki završili i u tijeku je provjera izvršnosti po istima. Iz 2021. godine ostale su i dozvole o izvršenju, to su rješenja koja i zbog perioda godine nisu izvršena, a i zbog financijski zahtjevnih obaveza su prolongirana za ovu godinu, neka će možda i duže trajati s obzirom na imovinsko pravne odnose koje je potrebno riješiti prije samog postupanja na terenu. 2 rješenja izdana su po Zakonu o građevinskoj inspekciji, u Godrijanovom putu i u Tvrđavskoj ulici. Jedno koje je još u tijeku iz 2021..godine, problem je sa dostavom stranci, a tiče se rušenja objekta u Lijevom Dubrovčaku i još su dva postupka koja su u tijeku, rokovi su pri kraju ili još traju pa se očekuje u prvoj polovici godine i postupanje po njima ukoliko stranke ne izvrše rješenjem naložene radnje. Kod Zakona o građevinskoj inspekciji još su tri predmeta u kojima još traju izvidi i u slijedećih mjesec, dva će, nakon što se stranke očituju, odlučiti o daljnjim postupanjima komunalnog redarstva. Samo rješenje, koncepcija se radi tako da se ili po prijavi stranke ili po službenoj dužnosti utvrdi prekršaj obilaskom terena, svaka parcela, svaki utvrđeni prekršaj se slika, pripremi se podloga vlasnička slika, službena zabilješka o izvršenom uvidu, u komunikaciji sa MUP-om u slučaju da imamo nepotpune podatke o vlasnicima i u bazi u Gradu eventualno se provjeri da li postoje određena ranija postupanja prema stranci i onda je u tom cijelom nizu zadnje izdavanje rješenja ili obaveznog prekršajnog naloga, ovisi o kakvom postupku je riječ. Vezano na obavezne prekršajne naloge od početka godine izdano je 18 obaveznih prekršajnih naloga, 13 se odnosi na automobile parkirane na javnim površinama protivno odlukama Grada i 5 koji se odnose na odbačeni otpad. Postavom video nadzora na kritičnim lokacijama utvrđeno je 5 prekršitelja protiv kojih je pokrenut obavezni prekršajni nalog i neki troškovi su plaćeni, neki su u postupku žalbe, ali radi se i na tom dijelu i pokazalo se da postavljene kamere su velika pomoć rješavanju problema odbacivanja otpada na javnim površinama. Briga o javnim površinama i objektima je veliki segment koji se odnosi prije svega na dnevnoj komunikaciju sa Komunalnim centrom kao glavnim izvođačem radova na javnim površinama, ali radi se i tjednoj koordinaciji, utorkom se održava sastanak direktora KCIG-a, voditelja održavanja u KCIG-u, pročelnik i komunalno redarstvo gdje imamo pregled prošlotjednih izvršenja i plan za naredni tjedan. Što se tiče naloga izdanih od komunalnog redarstva prema KCIG-u zaključno sa 21.02. je bilo 24 izdana izvršna naloga i prema danas dostavljenoj tablici iz KCIG-a i obilaskom terena znači 70% tih naloga je već i izvršeno. Radi se o ili malim komunalnim radovima ili o održavanju objekata ili rješavanju oborinske odvodnje, vertikalne signalizacije, niz utvrđenih problema koji se rješavaju na javnoj površini kroz Komunalni centar se rješava. Kada se govori o redovnom održavanju objekata, od Zelenjaka, Visoke škole, Dom Alojza Vulinca, Poduzetnički inkubator, Muzej, Turistička zajednica, Dom hrvatskih branitelja, a u procesu izdavanja naloga po prikazanoj potrebi su svi ostali društveni domovi na području Grada i onda kroz naloge Komunalnom centru se rješavaju sve te pristigle prijave ili primjedbe sa terena u najkraćem mogućem roku. Zadnje dvije godine dosta pažnje polaže se i u rješavanje gradskih parcela ili RH parcela gdje je dosta pritisak i sa terena po naseljima da se i te parcele maksimalno uređuju i u urbanom dijelu dosta parcela je obrađeno, uređeno. Naravno to je proces koji svake godine se nastavlja, ali i ide se i dalje i sve one višegodišnje neuređene parcele se čiste, uređuju i u tijeku su sad radovi u Ivanić-Gradu gdje smo na Ulici 65. bataljuna ZNG-a rješavali parcelu nadvožnjak Žutička ulica, nadvožnjak Gredska ulica i Trebovec u Oborovskom nastavku jedan pojas ceste, znači to je jedan početak gdje imamo još i dodatne radove održavana poljskog puta. Znači, to je dosta obiman posao, ali od nekuda se kreće tako da ćemo taj dio ove godine riješiti i dalje će biti lakše održavati. Osim održavanja tih parcela prošle godine se ažurnije krenulo i sa sanacijama krpanja udarnih rupa, tu je bio malo problem sa izvođačima, a sada smo se uspjeli i tu organizirati pa smo do sada imali prošlogodišnja izvršna naloga, odnosno obilaska, a u periodu kraja prošle i početka ove godine imali smo još dva.. Ono što je većim dijelom riješeno to je područje grada Ivanić-Grada dio bliže Ivaniću, a ono što je ostalo gdje je još primjetan veći broj udarnih rupa i u planu je slijedećih desetak dana je Ulica Deanovečko brdo, dio od Ulice Petica, Breška Greda Gredska ulica dio od Škulceve do nadvožnjaka i Prerovec kroz naselje. To su tri lokacije na kojima imamo dosta udarnih rupa, ali to će biti kroz desetak, petnaestak dana riješeno i mislim da smo mi onda riješili dosta dobro to naše područje. Moram reći da nakon zime, kakva god bila, su se otvorile neke dodatne rupe pa eto zato imamo sad taj pojačani dio ali biti će riješeno. Što se tiče javne rasvjete isto je tjedna i dnevna komunikacija sa izvođačem radova na održavanju mreže javne rasvjete. Mali problem se stvorio unazad dva, tri mjeseca gdje smo dobili od nabavljača opreme tvrtke Elos koja je nositelj projekta zamjene lampi na području grada jednostavno je problem zbog pandemije i svih ovih situacija oko nabavke određenih dijelova, kasnili su i danas su obavijestili da ako unutar tjedan dana neće dostaviti opremu da će dostaviti zamjenske lampe koje će biti postavljene dok se postojeće ne poprave jer jednostavno na terenu imamo tridesetak lokacija koje su evidentirane, koje su proslijeđene izvođaču, svaki tjedan kontaktiramo izvođača i sada se očekuje da će to biti riješeno. Što se tiče suglasnosti koje Grad izdaje svakodnevno po zahtjevu bilo tvrtki bilo fizičkih osoba izdajemo suglasnosti za bilo kakve radove na javnoj površini tako da tu nemamo problema. Početkom godine imali smo i jedan obilazak urbane opreme, Komunalni centar je dobio nalog na početku godine, sa gradonačelnikom smo detektirali probleme i sa održavanjem dječjih igrališta i za sigurnost prometa i dodatno obilježavanje pješačkih prijelaza i tu su i oni dobili zadatak da se maksimalno obiđu dječja igrališta što su oni u prošlom tjednu napravili, jučer smo dobili izvješće o planiranim zahvatima, u principu krenut će, mislim da su već od Trebovca krenuli sa uređenjem tih dječjih igrališta kako bi se do sezone punog korištenja te površine maksimalno uredile i sanirale, a što se tiče sigurnih prijelaza, zaprimljene su ponude da se dodatno obilježi pješački prijelaz kod Fontane, Ulica slobode i Savska ulica, opterećen prijelaz koji je slabo osvijetljen i zaprimljene su neke ponude i rješenja na koji način je najbolje riješiti taj pješački prijelaz, naravno i sve prijelaze na području grada, u Omladinskoj, Šiftarovoj, niz je tih kritičnih točaka koje rješavamo praktički još od prošle godine, a i na zadnjoj sjednici govoreno je više o tim lokacijama. Svakodnevna je komunikacija sa svim našim tvrtkama, kao i ŽUC-om, Policijskom postajom, Hrvatskim cestama i ostalima, a sve u cilju da se što bolje održava naš grad, svi prilazi gradu i praktički urbana oprema na području grada.

g. Željko Brezovečki – postavlja slijedećih pet pitanja – prvo pitanje se odnosi na rasvjetu u gradu, mnoge stvari tu ne štimaju, ili pregorijevaju ili nisu adekvatno postavljene kako bi trebale. U Jalševcu je u prosincu 2021. Elektra napokon pronašla mogućnost da postave tri betonska umjesto dosadašnjih drvenih stupova koji su bili postavljeni na privatnim posjedima i praktički se rasvjetljavalo tuđa dvorišta, a ne cestu kako bi trebalo i pitanje glasi kada se može ponovno zamoliti da u 2022. godini Elektra dođe i napokon sada vrati tu rasvjetu tamo gdje joj je mjesto, a to je na novim stupovima uz rub ceste kako bi rasvjetljavali prometnicu, a ne privatne parcele kao do sada. Drugo, što se tiče iscrtavanja, radi se o iscrtavanju na pješačkoj stazi, na zadnjoj liniji koju smo napravili šetnicu, nema za bicikliste, to bi trebalo napraviti, a posebno bih se osvrnuo iako se nalazi uz sam Grad na mostu pješačka staza ili točnije iscrtani prijelaz, na kraju nitko to ne koristi nego svi idu ravno uz sam most i prelaze preko ceste pa ako je moguće da se iscrta isto onako kako je iscrtano kod Zelenjaka, kod Doma zdravlja, da bude vidljivo i da se skrene pozornost. Slijedeće, kada se prijeđe preko malog drvenog mosta kod Naftalana molio bih ako nije problem da komunalni redar prođe, osobno ću proći s njim, u noćnim satima jer ne svijetli rasvjeta koja je trebala svijetliti, a ne svijetli na mostu kod Grada u jednom dijelu. Na šetnici tri rasvjetna tijela ne svijetle i to jako dugo. Kada se prolazi preko tog drvenog mosta idemo ravno prema igralištu, s desne strane je prekrasno uređeni vodeni park, s lijeve prekrasno uređeno sportsko igralište, međutim na tom dijelu nedostaju jedna ili dvije lampe jer zapravo su u mraku. Sve drugo je rasvijetljeno, sve je lijepo samo taj dio od nekih dvadeset, trideset metara je bez rasvjete, pa ako se može u kratkom vremenu staviti jedna ili dvije lampe. Peto pitanje, pri kraju je pisanje monografije povodom sto godina nogometa u našem gradu, gradonačelnik u prvom dogovoru je rekao da će to Grad isfinancirati pa samo evo ovim putem koristim prigodu da pitam gradonačelnika da li je to tako jer trenutačno u proračunu u stavci se ne nalazi pa na koji način ćemo to uspjeti isfinancirati da eto se nađe ta knjiga za sve one ljude koji su igrali i igraju još dan danas u našem gradu nogomet.

Gradonačelnik – zahvaljujem na postavljenim pitanjima, nemam šta komentirati ovih prvih četiri postavljena pitanja, svi su tehničke prirode, za većinu toga znam da smo upoznati u Gradu. Za ove koje nismo, koje se tiču nekih rasvjetnih mjesta odgovoriti ćemo u pisanom obliku, tu je i pročelnik pa ćemo vidjeti što se da napraviti što se ne da. Na mostovima imamo problema s tom led rasvjetom, nekoliko puta smo već popravljali i očito ima nekih tehničkih problema ili u izvedbi ili u čemu, dolazi do kratkih spojeva gdje se pogotovo u zimskom razdoblju kod smrzavanja dolazi do problema u tim spojevima struje i onda dolazi do prestanka rada tih lampi. Provjeriti ćemo opet i tu rasvjetu na mostu i šta se da napraviti, već smo imali tu i nekoliko izvođača koji su to popravljali ali očito je nekakav tehnički problem. Ono što od ovoga sada smatram da je jedino direktno pitanje je pitanje vezano za tu monografiju. Znači, nije nikakav problem, tu su i gospoda iz nogometnog kluba i veterani, razgovarali smo o tome i tada je obećano i dogovoreno da će se pošto se nije stiglo prošle godine kada je bilo samo obilježavanje obljetnice nogometnog kluba nije se riješilo, znači da će se to isfinancirati u ovoj godini i da će monografija biti izdana i isfinancirana, uostalom to i naš nogometni klub zaslužuje.

g. Krešimir Ceranić – imam dva pitanja, oba se odnose na Posavske Brege. Odvojak Savske prije Dugog mosta lijevo kada će biti postavljena javna rasvjeta, ta procedura traje više od godinu dana. Drugo pitanje je most na županijskoj cesti u Prunicama da li ima kakvih informacija iz Županijskih cesta kada će završiti radovi.

g. Dražen Hlad – vezano na pitanje pješačke staze na šetnici, da logično je da imamo pješački prijelaz sa šetnice na ovaj donji dio, imamo već spreman prometni elaborat, ali čekamo da prođu radovi na regionalnom vodovodnom sustavu koji još moraju proći po Savskoj ulici i po Ulici kralja Tomislava jer kada ti radovi prođu moramo spustiti rubnjake na niveletu ceste s jedne i druge strane, sada su rubnjaci dignuti gore, i tamo staviti novi pješački prijelaz. Još su određeni uvjeti po tom elaboratu gdje dva pješačka prijelaza ne mogu biti na onolikoj udaljenosti kolikoj je, imamo spreman elaborat kojeg ćemo poslati u MUP na odobrenje, gdje bi taj pješački prijelaz bio glavni da povežemo šetnicu s obje strane. Znači jedini razlog je taj što još nisu prošli radovi RVS-a tijekom kojih će se postaviti cijev upravo sa desne strane uz šetnicu prema groblju. Vezano na pitanje mosta Prunice, tamo isto znamo da niveleta na cesti nije kako treba, kada se dolazi sa područja Ivanić-Grada ona je neprirodna, tražili smo u ŽUC-u da se stave određeni znakovi za početak i sa jedne i sa druge strane i ona će definitivno trebati ići u sanaciju. Osim toga tamo je i u planu nogostup sa jedne strane kako bi imali komunikaciju uz taj pješački most. Rasvjeta što sete rekli, to je sklopu onog što je rekao i gradonačelnik, tako da radimo na tome, slijedeći tjedan imamo sastanak sa HEP-om vezano na tu cijelu rasvjetu. Imamo taj ugovor, kasni oprema, to je sve oprema koja dolazi praktički izvana, iz Kine i oprema se čeka i kasni tako da nemamo tu baš nekih utjecaja ali radimo na tome i oni su sada spremni ponuditi i tu zamjensku opremu do vremena kada bi došla ova oprema koja je prema ugovoru.

g. Renato Mikac – postavio bih prvo pitanje načelniku PP gospodinu Grgiću. Sa subote na nedjelju 12. na 13. veljače se dogodio incident na spomeniku poginulim hrvatskim braniteljima, nepoznati počinitelji su iščupali ploču sa natpisom Park hrvatskih branitelja i to sa cijelim betonskim postoljem bacili na sam spomenik. Da li postoji tamo nekakav video nadzor koji je snimio taj događaj i da li je za sada na trgu se počiniteljima, da li se zna tko je to napravio. Drugo pitanje ću postaviti, spojit ću malo više ulica u jedno, prva Naftaplinska naravno. 01.03 je danas te li će se radovi nastaviti, bilo je obećano na kraju prošle godine. Šta je sa Žuticom, šta je sa dogovorom između Grada, INE, Šumarije i Općine Križ, sada vidimo i sami poslije smrzavica da je cesta sve lošija. Komunalni redar je rekao da se sada krenulo sa onim čišćenjem granja do ulaza u šumu, ali sama cesta dalje je katastrofa, sve gore. Isto tako od etanske prema Kloštru kada krenemo onaj nogostup sa strane nije ni za hodanje, nije ni za bicikliste, nije za ništa. Kada se misli po tom pitanju nešto poraditi? Slijedeće pitanje bi bilo vezano za dječja igrališta po gradu, imamo ih nekoliko. Imamo na Žeravinsu, Poljana, kod plave zgrade, pa u Garićgradskoj i da li se netko brine o tome da sada nakon sezone zime kada je bilo zatišje, kada se djeca nisu igrala najvjerojatnije je došlo do nekakvih oštećenja i tokom godine i tokom zime, da li se radi na sanaciji tih nedostataka i oštećenja kako se djeca ne bi ozlijedila. Imam još jedno pitanje vezano zakretanje invalidnih osoba po gradu. Naime, imamo lokacija po gradu gdje osoba sa kolicima ne može doći na nogostup. Primjer je prijelaz od tržnice, od malog trga prema gradskom satu. Na tom pješačkom prijelazu invalidna osoba u kolicima, pogotovo ako je sama, ne može doći na nogostup.

g. Marin Grgić – pokušali smo pronaći počinitelje i sankcionirati ili tužiti za remećenje javnog reda i mira, međutim nismo uspjeli. Video nadzor gradski tamo ne postoji, našli smo jedan što čovjek ima privatno iznad penzionerca ali ne vidi se ništa i noć je, nismo ništa uspjeli. Obavljenim razgovorom na drugim izvidima nismo mogli doći do počinitelja. Nastavit ćemo i dalje, ako dođemo do počinitelja, zastara je tri godine, budemo tužili.

Gradonačelnik – što se tiče samih ulica koje je vijećnik nabrojao svaka je u nekoj fazi, Naftaplinska ulica u kojoj živi i gospodin Mikac je završeno ono u prvom planu što je bilo zamišljeno da će se odraditi i završiti u prošloj godini, ono što još ostaje u nekakvoj budućnosti da se odradi to je nekakva zona pješačkog nogostupa, da tako kažem, uz lijevu stranu tako da mi u proračunu momentalno imamo previđena sredstva za nogostupe, u prioritetu za sada mislim da nije Naftaplinska ulica kao prioritetna s obzirom da je tu nešto manji promet u odnosu na neke druge ulice, mislim da ove godine nećemo ići u realizaciju nogostupa u toj Ulici. Što se tiče Žutice tu znamo problematiku, znate ju i vi, s naše strane mi smo napravili sve živo što je bilo moguće. Moram reći da na kraju je bilo koliko ja znam to lanjske godine nije izvršeno prvenstveno zbog Hrvatskih šuma koje nisu htjele pristati na ulaganje koje su obećale jer nije bilo pravne osnove da oni to mogu uložiti, odnosno nisu ju našli. Što se tiče Grada, Općine Križ i INA Naftaplina mi smo sredstva osigurali ali bez Hrvatskih šuma nije se to moglo realizirati u prošloj godini. Šta će se i kako će se ove godine to dalje dešavati u ovom trenutku baš ne mogu evo odgovor na to reći. Mogu reći samo da ćemo mi i dalje što se tiče Grada biti raspoloženi da uložimo svoja sredstva koja smo i obećali u tu Ulicu kao i , koliko zna, i Općina Križ. Kakva je situacija sa Inom u ovoj godini ne znam, ali raspitat ću se, možda zna pročelnik, on tu je isto o tome dosta komunicirao, a Hrvatske šume ćemo opet kontaktirati da vidimo neke moduse jer cesta nije gradska, Grad nije vlasnik te prometnice, pojedinih dijelova navodno vlasnik su Hrvatske šume, pojedinih dijelova nisu Hrvatske šume nego je valjda INA, vlasništvo je komplicirano i u ovim nekakvim vremenima se nitko ne usudi uložiti niti kunu niti nešto potpisati oko toga i na žalost to vrlo teško ide. Probati ćemo pronaći neko rješenje, problem tu sigurno nije Grad, niti Općina Križ, problem je prvenstveno INA kao privatno danas poduzeće, privatna firma i Hrvatske šume koje tvrde da nemaju mogućnosti ulaganja u bilo što što nije imovina Hrvatskih šuma i tu se sada traži varijanta na koji način bi se izasfaltirala ta prometnica ili cesta. Etanska, taj nogostup je u takvom stanju kao što ste i rekli, on je stvarno runiran i tu je vjerojatno još razgovor sad i sa Ivaplinom jer bi, mislim, tu trebalo mijenjati nešto i sa plinskim instalacijama tako da vjerujem da je moguće da se ove godine u taj dio uđe iako je situacija sa plinom i sa Ivaplinom turbulentna, pa opet neću 100 % reći da će se to napraviti, ali mislim da ste u pravu oko toga da bi taj dio trebalo odraditi, tu se već i sa Općinom Kloštar razgovaralo pošto se u jednom dijelu nastavlja dalje i dalje je, da tako kažem, problem Općine Kloštar, da se zajedničkim snagama ta cijela dionica riješi. Mislim da je od ovoga svega najizglednije da će se to izrealizirati u ovoj godini. Dječja igrališta, mislim da je komunalni redar rekao da su odrađeni sastanci i prije par dana da je Komunalni centar zadužen za održavanje dječjih igrališta, da su obišli isto sva ta igrališta i da ih trebaju obnoviti, čak je tu neki rok koliko znam na kolegiju zadan 15.03. kad morao znati izvještaj o stanju svakog igrališta i igrališta će se obnoviti i popraviti sva koja su na području grada. Što se tiče problema invalida, odnosno invalidnih osoba i spuštanja tih dijelova mislim da Grad tu svake godine na nekoliko lokacija radi kontinuirano već godinama se radi, iznijeli ste i ročnu lokaciju pa na neki način je to i zadatak za komunalnog redara da obiđe da vidi tu lokaciju i nema razloga da se na toj lokaciji sada ne upuste rubnjaci u ovom periodu koje je ispred nas, a u proračunu već godinama kontinuirano postoje sredstva za tu namjenu i svake godine se po nekoliko takvih lokacija rješava i to već ide kontinuirano iz godine u godinu.

Gđa. Maja Krnjević – na početku sjednice dobila sam pisani odgovor vezan uz moje pitanje postavljeno na 4. sjednici Gradskog vijeća, a koje se odnosilo na parcele u poslovnoj zoni koje su prodane i zašto nije početa gradnja, odnosno što se dešavalo s tim. Obzirom da sam na to odgovor dobila sada ja ću samo postaviti pitanje zbog čega parcele koje su prodane 2016. i 2017. godine što je s tim, da li se sankcionira i na koji način, odnosno kakvi su ugovori napravljeni, vlasnik parcele koji nije ništa započeo graditi, vidjeli smo prošlo i pretprošlo proljeće i ambrozija raste pa molim da mi se dopuni odgovor, jer vidimo da tu imamo šest vlasnika parcela koji nisu započeli ništa, a i ono što je započeto je tek toliko da se eto vjerojatno napravi i zadovolji forma. Drugo pitanje, obzirom da ćemo danas raspravljati o natječaju za zakup poljoprivrednog zemljišta i pod tom točkom ćemo onda nešto više, mene zanima obzirom da za mjesec, mjesec i po dana počinje sjetva i da je opće poznato da su gnojiva otišla čak 300% gore da li se u Gradu razmišljalo u gospodarstvenom odjelu, odnosno odjelu za poljoprivredu da li razmišljate da se na neki način poljoprivrednicima pomogne da li kroz subvencije ili kroz mogućnost nekakvog kreditiranja, uglavnom to su strašni izdaci koji njih sada čekaju, a pitanje je kako će to sve skupa sada završiti. Treće pitanje odnosi se na izlaganje gospodina Abramovića, opet moram reći da stari grad i sve ulice u njemu su užasno zakrčene automobilima i evo jedan prijedlog, ako je moguće, da se tom dijelu grada uvede promet samo za stanare jer vikendom u popodnevnim satima gotovo je nemoguće proći jer i sa lijeve i desne strane i u Basaričekovoj i u Tvrđavskoj auti se parkiraju, da se nešto dogodi ne može proći niti hitna pomoć, a kamo li da prođe nekakvo vatrogasno vozilo ili slično. Tako da taj problem parkiranja u starom gradu mislim da treba hitno početi rješavati jer stvarno više nema smisla. Četvrto pitanje odnosi se na kanalizaciju u Omladinskoj, odnosno primili smo nekoliko pritužbi građana na našu adresu, a i sami smo vidjeli šećući uz Zelenjak, da postoje dva ispusta kanalizacije, bar se tako čini i izgleda, koja direktno iz kafića Dribling, odnosno zgrade Zelenjaka idu u Lonju. Moje pitanje je što se misli po tom pitanju poduzeti obzirom da ide ljeto i da sve skupa to nema nikakvog smisla. Zadnje pitanje za koje ću napraviti jedan kratki uvod obzirom da nam predstoji međunarodni Dan žena 8. mart i premda ga danas mnogi doživljavaju kao još jedan zapravo komercijalizirani blagdan Dan žena predstavlja simbol borbe koja još ni izdaleka nije okončana. Iako u većini svjetskih ustava stoji da žene imaju jednaka prava kao muškarci te se teorijski osuđuje rodna i spolna diskriminacija stvarnost je svakako drugačija i nije tako ravnopravna. Potpuna politička, ekonomska i društvena rodna jednakost je bio krajnji cilj zbog kojeg se Dan žena pred više od jednog stoljeća i počeo obilježavati još nije postignuta. I u Hrvatskoj žene i dalje za iste poslove primaju statistički značajno manju plaću od muškaraca i dalje ih se gleda podcjenjivački, nasilje nad ženama još uvijek se dijelu javnosti opravdava nekakvom njihovom neposlušnošću. I bez obzira na neke pozitivne znakove vremena, jer mladi ljudi danas to sve više počinju nekako izjednačavati, još uvijek vidimo da to nije onako kako smo željeli i kako bismo htjeli da to bude. Moje pitanje glasi, sada smo dobili izvješće o stanju sigurnosti na području grada Ivanić-Grada u 2021. godini i vidimo da ima dva spolna uznemiravanja, jedno nametljivo ponašanje ali kod prijetnje 21 mi vidimo koliko je to prijetnji upućeno ženama, koliko muškarcima. Čisto sugestija da se ubuduće u tabelama to i jasno označi i naznači i na kraju krajeva zanima me na koji način sam Grad Ivanić-Grad radi po pitanju ravnopravnosti žena i muškaraca, gleda li se reciprocitet kod zapošljavanja i kolike su plaće žena na istim pozicijama u odnosu na plaće muškaraca.

Gradonačelnik – što se tiče stanja sa parcelama u zoni nadopuniti ćemo da vidimo u kojim je fazama koja parcela i koja firma tako da dobijete puni izvještaj o tome. Što se tiče poljoprivrednog zemljišta mogu samo reći da sada već unazad nekoliko godina, mislim tri, četiri, Grad je uveo na neki način sufinanciranje poljoprivrednicima s područja Grada raznoraznih potreba pa tako sufinanciramo od umjetnog osjemenjivanja, preko nabavke strojeva, nabavke alata i nekih ostalih potrepština, pa i osiguranje poljoprivrednih površina. Mislim da je u tom kontekstu moguće da vidimo u odjelu za poljoprivredu da se i uvrsti mjera koja bi na neki način pomagala i sufinanciranje sjetve, iako moram reći da smo u ovoj godini smanjili nešto iznos u proračunu, ako ste pratili, za poljoprivredu s obzirom da smo i radi korone i nekih drugih stvari imali u prvom dijelu godine pogotovo prošle godine izraziti deficit koji smo do kraja godine uspjeli sanirati i završiti godinu u suficitu tako da je u ovoj godini u proračunu nešto manje novaca pa nisam siguran koliko će to biti zapravo dostatno za takvo sufinanciranje. Uglavnom mogu samo reći da su to sredstva koja su uglavnom predviđena za male poljoprivrednike jer za ove veće smatramo da je zadužena prvenstveno država i da država svojim poticajnim mjerama se bavi sufinanciranjem velikih poljoprivrednika, a za male najčešće su to i mali iznosi od 5 do 10 tisuća kuna bespovratno koje smo mi sufinancirali do sada po određenim mjerama i transparentno pa evo vidjet ćemo da li ćemo kroz i Odbor za poljoprivredu i naš odjel za poljoprivredu da li će biti prijedlog da se uvrsti i ovakva mjera. U svakom slučaju Vaš prijedlog je danas zabilježen pa ćemo vidjeti kod izlaska natječaja da li ćemo uspjeti naći određena sredstva i za to. Parkiranje u starom gradu se slažem da je problem, da je stari grad inače u centru grada neuređena površina, da je stanje kaotično, da je ogroman napor Grada u razgovorima sa Ministarstvom zaštite kulture da je tamo jedna klima koja je za nas ja bih rekao dosta nepovoljna. Zadnji sastanak je održan prije nekih mjesec dana gdje smo mi u fazi bili idejnog rješenja upravo prometne situacije starog grada gdje je prvotno Ministarstvo kulture usmeno dalo pozitivno mišljenje na naš prijedlog, na kraju je došlo negativno pismeno mišljenje na naš prijedlog gdje smo nakon toga opet išli u Ministarstvo kulture, na kraju smo mi praktički predložili da izuzmemo dio Kokošarskog placa iz cijelog tog programa s obzirom da Ministarstvo kulture tvrdi da to nikad nije bio trg, da tamo nikad nije bio formiran trg i da u njihovim podlogama nema trga. Mi smo donijeli slike i slikama pokazali da je tamo bio trg i da se zato i zove Kokošarski plac, međutim to mišljenje je ostalo negativno, pred nama je, govorim o idejnom projektu, pred nama je sad izrada glavnog projekta, s obzirom da lovimo tajming da nam se poklopi taj glavni projekt uređenja staroga grada sa početkom aglomeracije odnosno izgradnje kanalizacijske mreže, a u cijelom starom gradu ide nova kanalizacijska mreža, znači sve ulice će se dizati kao što se kaže u zrak i raditi nanovo. Naš je cilj bio da do tada imamo gotov glavni projekt i građevinsku dozvolu i da ulice uređujemo u cijelom starom gradu potpuno nove. Ovo nas je sada na neki način opet zakočilo. Naš je zadnji prijedlog da se Kokošarski plac izuzme iz tog dijela uređenja, da se uređuje sve osim toga i ne mogu Vam sada reći kako će to završiti, ali htio sam samo pokazati da se na tome radi kontinuirano, stalno i da se to percipira. U dijelu parkiranja prvenstveno ćemo, tu je i komunalno redarstvo i načelnik policije i mislim da je jedan od njihovih zadataka da ako je nešto problematično da to rješavaju kroz svoje službe i siguran sam da i hoće. Svim ženama želim od srca sretan 8. mart uvijek pa i sada, pa će tako biti i ove godine.

g. Dražen Hlad – vezano na pitanje na ispust iz Driblinga imali smo sastanak sa predstavnicima Vodoopskrbe gdje smo u principu našli tehničko rješenje kako ćemo to riješiti. To će biti jedna šahta koja će u biti prihvatit prije samog ispusta tu kanalizaciju i biti će pumpa koja će cjevovodom odvesti te otpadne vode do kolektora koji ide uz Omladinsku ulicu sa desne strane. Pošto je tu niveleta niža na tom ispustu tu nam treba šahta i pumpa koja će dići i na taj način uvesti te otpadne vode u kolektor u Omladinskoj ulici. To Grad neće koštati ništa, financirati će se iz naknada koje plaćamo poduzeću Vodoopskrba i odvodnja Zagrebačke županije.

g. Mladen Prelec – Moslavačka ulica u Deanovcu koja je zacjevljena iz nje se slivne vode slijevaju u Deanovec sve do križanja prema radio stanici. Tamo se skupilo mulja koji u ljetnim mjesecima stvara izraziti smrad pogotovo stanovnicima koji stanuju neposredno kod toga, a koji su rekli da su se već na to žalili. Od svega, po njihovim riječima, što je napravljeno je izmalčirana trava koja je opet pala u taj kanal pa napravila dodatni sloj mulja. Pitanje je da li se to može riješiti da taj smrad koji stanovnicima tamo smeta da se riješi. Drugo pitanje, nešto što je po meni fantastično zamišljeno na kraju je jako loše provedeno. Naime, subvencijama Zagrebačke županije uvedene su neke nove autobusne linije pa tako imamo autobusnu liniju koja ide od Graberja preko Deanovca, Derežana za Ivanić i kontra i onda imamo problem. Prvo stanovnici uopće ne znaju da ta linija postoji jer ih nitko nije obavijestio, a mislim da je Grad servis građana pa je ipak trebao bar prema starijima, ako ništa drugo preko radio stanice ili nekako ih obavijestiti, to je moje mišljenje na koje imam pravo. Vozni red jednostavno na tom nije nikakav. Imamo kontra stvar koja je u Trebovcu gdje vozi i drugi prijevoznik, da ne reklamiram niti jedne niti druge, gdje je u Trebovcu jako lijepo napisano kako vozi subotom, kako nedjeljom, kako u vrijeme kada ima škole i kako kada nema škole. Sve je napisano na formatu A$ koji je zalijepljen na autobusnoj stanici. Pa ne idete na autobus ako ne znate da autobus vozi, ili ne znate kada vozi. Da li je moguće na bilo koji način da se građani bolje obavijeste, mislim da bi koristilo pogotovo starijima, jeftinija je karta daleko nego što je taksi. Taksi od Deanovca do Ivanića košta 40,00 kuna, a autobusna karta u jednom smjeru 10,00 kn. Znači, kad bi građani znali vjerojatno bi koristili malo više, ovako imamo situaciju da je Županija dala 2 milijuna kuna, a da autobusi voze prazni sa doslovce jednim putnikom, a onda s obzirom da nema pravog voznog reda putnik dogovori terapije u Ivaniću gledajući na vozni red, a onda nema škole i autobus ne vozi iako je linija počela voziti u trenutku kad škole nije bilo. Ne vidim baš opravdanje jer to nije školski autobus. Da li je moguće bolje obavijestiti građane, to je prvo pitanje i prijevoznika da taj vozni red ispiše na stanicama. Slijedeće, željeznička postaja Deanovec, parkiralište koje je tamo bilo uređeno kada je i asfaltirana cesta nakon što su vršeni radovi za trafostanicu za novu farmu Lukač, čiji je izvođač bio Elektrocentar Petek, ostalo je neuređeno. Nakon sugestije i ne znam koliko navaljivanja sam kanal koji su iskopali za provađanje kabla je zatrpan sa asfaltom debljine mobitela, znači centimetar do dva, sa lopatama nabijeno, ali je prostor iza ostao totalno neuređen, blatan i sada se dešava da nam dio stanovnika s onog kraja, znači Šumećani, Graberje, Deanovec, Derežani, koji je prije i dolazio s autom u Deanovec na stanicu jednostavno zbog nemogućnosti parkiranja dolazi u Ivanić na stanicu, stvara još veću gužvu ovdje u gradu, a znamo da je željeznička stanica i parkiralište u gradu ionako pretrpano jer veliki broj ljudi odlazi na posao u Zagreb. Da li je moguće to parkiralište sanirati da ponovno bude u funkciji kako je i bilo. Zadnje pitanje je vezano uz trenutnu situaciju, zanima me s obzirom na veliki broj izbjeglica koje dolaze iz Ukrajine i s obzirom da je naša Vlada otvorila granice i mogućnost prihvata izbjeglica da li Grad Ivanić-Grad ima kapacitete za prihvat ili će biti odrađeno u privatnim smještajima, da li će se raditi nešto oko prikupljanja pomoći za stanovnike iz Ukrajine.

Gradonačelnik – što se tiče Moslavačke ulice u Deanovcu, zacjevljenje kanalizacija, pitanje je koliko sam shvatio postavljeno komunalnom redaru. Radi se o izmuljivanju kanala, siguran sam da se to može i napraviti i nadam se da će rješenje kanalizacije i kanalizacijskog sustava kroz slijedećih par godina to riješiti kao trajno problem u Deanovcu. Što se tiče autobusne linije znam sigurno da je i na Radio Ivanić išla obavijest, da je i na stranicama Grada davana obavijest i da se s te strane napravilo što se je moglo. Uvijek se može i više na neki način pa nije čak niti problem da se dodatno to obavijesti i probat ćemo pronaći neki način, da pobacamo onda u sandučiće nekakav vozni red ljudima u selu, u Deanovcu, mislim da se govori konkretno, pa da to onda probamo riješiti na taj način. Željeznička postaja, parkiralište moram vidjeti uopće tko je to bio investitor. Mislim da Grad nije ništa radio oko željezničke postaje da to ili su HŽ ili ne znam tko je tu bio investitor, uslijed čega je došlo do te devastacije pa ćemo vidjeti što se tu da napraviti i čija je to parcela uopće, da li je u vlasništvu Grada ili je u vlasništvu HŽ-a i u kojoj smo mogućnosti da se to sanira. Što se tiče izbjeglica mi u Gradu po tom pitanju ipak, najjača služba koja se direktno bavi takvim poslovima je Crveni križ Grada, prema tome siguran sam da i na državnoj razini, županijskoj pa onda i gradskoj ćemo takve stvari rješavati preko Crvenog križa ako do njih dođe. Za sada nemam nekakvih saznanja da je prema Ivanić-Gradu ukazana nekakva potreba za takvim smještajem. Imamo ustrojen naš Stožer civilne zaštite, zamjenik je i predsjednik tog Stožera pa ćemo kroz te već formirane institucije djelovati ukoliko bude potrebe za tim.

Gđa. Mirna Češković – Kada je u planu nasipavanje poljskih putova na području MO Breška Greda? Drugo pitanje, mještani Lijevog Dubrovčaka već godinama upozoravaju na čišćenje i krčenje nekoliko zaraslih parcela koje su naravno gradske. Radi se o katastarskim česticama 591 i 257, to vjerojatno nisu jedine parcele koje su za počistiti. Zanima ih da li će se to konačno riješiti. Slijedećeg pitanja se komunalni redar na neki način dotakao, radi se o Breškoj Gredi Gredska ulica do Škulceve ulice i ulaz u Škulcevu ulic, zanima nas kada će to biti realizirano, a ako sam dobro razumjela to bi samo trebale biti pokrpane rupe, jer meni su spominjali da bi to zapravo trebalo skroz valjda prevući asfalt, da je takav bio dogovor, eto ne znam, vi bolje znate. Četvrto pitanje – bankine u Basaričekovoj ulici u starom gradu kod kućnog broja 8, iako su te kućice srušene, jako je u lošem stanju i to bi trebalo što prije možda nasipati, a i zašto nisu nasipani kad su nasipavane rupe iza Kundekove kuće?

g. Tomislav Abramović – vezano na pitanje poljskih putova u Breškoj Gredi mi sad u ovom dijelu prikupljamo zahtjeve mjesnih odbora, konkretno Breška Greda je dostavila svoje zahtjeve i jednostavno do sada nije ni vrijeme dozvoljavalo u prvih tri mjeseca za neke radove održavanja tih poljskih putova. Na popisu je, realizacija će ići čim vremenski uvjeti dozvole, jednostavno dok se obiđe točno teren i utvrdimo obim radova. Parcele u Dubrovčaku Lijevom su evidentirane. Spomenuli ste jednu od parcela koja je već bila na popisu za čišćenje, ona prema Prerovcu u Savskoj ulici, međutim onda je bila informacija da je parcela u prodaji i da je stranka zainteresirana kupiti. Tada smo mi stali, nije se izvršilo čišćenje, međutim vidjet ćemo ako ona neće biti prodana, susjed je tamo bio zainteresiran za kupnju. Druga parcela je isto na popisu,, tu imamo jedan ruševni objekt, jednostavno i jedan i drugi su u našem planu čišćenja pa evo u periodu sada ovog proljeća će to biti i riješeno. Gredska ulica, radi se o dijelu prema nadvožnjaku, znači gdje nema kuća, znači onaj dio od zadnjih kuća do Škulceve je više-manje asfalt u redu. Problem je dio prema nadvožnjaku i tu jednostavno su polja. Nismo to planirali tu presvlačiti kompletno asfaltom već sanirati udarne rupe, tamo ima nekih mislim desetak kvadrata što otprilike vidjeli tih rupa koje su se otvorile i koje su stvarno problematične i one će biti riješene, mislim da će to biti sasvim dovoljno. Znači asfalt je u dosta dobrom stanju. Što se tiče ovih bankina znači budemo ih sanirali, tamo gdje govorimo da je ruševna kuća tamo je jedan uski prolaz i jednostavno auti se parkiraju i na privatnim parcelama gdje mi u stvari ne možemo utjecati, a onda uništavaju i onaj dio prilaznog dijela javne površine, taj dio ćemo malo nasipati, ali jednostavno veći je problem ona blatna površina koja je na privatnom dijelu, a na to na žalost ne možemo utjecati, tako da ovaj dio javne površine ćemo rješavati.

1. **TOČKA**

g. Marin Grgić – Policijska postaja Ivanić-Grad je kategorizirana u 3. kategoriju policijskih postaja, na području svoje nadležnosti obavlja poslove temeljne i kriminalističke policije te uprave poslove, odnosno statusna pitanja građana, osobne iskaznice, vozačke dozvole, putovnice i ostalo. PP Ivanić-Grad osim Grada Ivanić-Grada i pripadajućih naselja pokriva područja jedinica lokalne samouprave Općine Križ i Kloštar Ivanić, ukupno 48 naseljenih mjesta. Tijekom 2021. godine području Grada Ivanić-Grada i pripadajućih naselja evidentirali smo 122 kaznena djela koja se progone po službenoj dužnosti što je 4,6% manje nego 2020. godine. Isto tako evidentiran je značajan pad kaznenih djela koja se progone po prijedlogu i to drastično za oko 60%, a mali porast od 8,8% je kaznenih djela koja se progone po privatnoj tužbi. Kazneni zakon je razvrstao kaznena djela koja se progone po službenoj dužnosti, to su kao teža kaznena djela, kaznena djela koja se progone po prijedlogu nekakva srednja težina i kaznena djela kojih se progon vrši po privatnoj tužbi. Na primjer nekakvo oštećenje tuđe stvari tipa ogrebotina na fasadi, ogrebotina na ogradi nekakva, na autu se progon vrši po prijedlogu, dakle mi kao redarstvene vlasti smo dužni pokušati naći počinitelja i podatke uručiti vlasniku koji će onda staviti prijedlog za progon tog kaznenog djela. Progon po privatnoj tužbi je naprimjer nekakva krađa kojoj vrijednost ukradene stvari je manja od 1.000,00 kn, isto smo dužni pokušati naći počinitelja i podatke dati vlasniku da sam privatno tuži. Kao što sam već i rekao 2021. godine smo imali 122 kaznena djela po službenoj dužnosti, 13 po prijedlogu i po privatnoj tužbi 37. Od kaznenih djela po službenoj dužnosti za koje smo dužni provoditi izvide, pokušati naći počinitelja, počinitelja prijaviti nadležnom Državnom odvjetništvu, uspjeli smo tijekom 2021. razriješiti 55% kaznenih djela, odnosno pronašli smo 68 počinitelja tih kaznenih djela. 2020. godine ta razriješenost je bila 52%, dakle 2021. godine nekih 3% je veća razriješenost. Struktura kaznenih djela, vidljivo iz dostavljenog izvješća, mislim da se treba obratiti pažnja na prijetnje kojih ima 21, na krađe i teške krađe kojih ukupno ima 62 i još bih dodao, i mislim da su to i najteža kaznena djela, ovih 5 povreda djetetovih prava koja nam se ne trebaju u današnjem dobu dešavati ali, na žalost, dešavaju se. Prijetnje su uglavnom kaznena djela koja su se dešavala među članovima obitelji, krađe i teške krađe se dešavaju najviše po okolnim mjestima, najmanje u samom Ivanić-Gradu. I još jednom pokušao bih apelirati, dakle povreda djetetovih prava, imamo 5 takvih kaznenih djela, što je po meni jako puno. Nastojimo djelovati preventivno, tu možemo zahvaliti i Udruzi Zaželi koja ima i podršku Grada i gradske uprave koja pomaže tim obiteljima, uglavnom s njima se čujemo i surađujemo, mislim da bi ove godine trebali imati manje tih kaznenih djela koje ja smatram problematičnima. Što se tiče prekršaja 2021. godine smo evidentirali prekršaja javnog reda i mira, zloupotreba opojnih droga i nasilja u obitelji, dakle tih osnovnih nekih prekršaja 32, 2020. godine imali smo 74, dakle jako veliki je pad. Bitna stvar je da je prekršaj iz nasilja u obitelji u padu. Javnog reda i mira imamo 9, radi se uglavnom o mlađim osobama koje navečer izlaze vikendom, pri povratku kući naprave nekakve cirkuse koje mi pokušavamo i preventivno djelovati i prijaviti, odnosno tužiti na Prekršajni sud odnosno na Općinski sud Velika Gorica, Stalna služba u Dugom Selu. Zlouporaba opojnih droga imamo 7 takvih evidentiranih prekršaja, i to je previše, vjerojatno tog ima i više međutim legalnim sredstvima kojima se mi koristimo možemo doći do toga i nastojat ćemo u budućnosti poduzeti sve mjere i radnje da taj broj zlouporabe opojnih sredstava još više smanjimo. Tu se radi uglavnom o opojnoj drogi marihuana. Sigurnost cestovnog - prometa tijekom 2021. godine evidentirali smo 98 prometnih nesreća od čega je 57 s materijalnom štetom, u 40 su osobe ozlijeđene, međutim imamo jednu prometnu nesreću sa poginulom osobom. Radi se o slijetanju motoriste u noćnim satima u Posavskim Bregima. Smatram da je to najveći problem ta prometna nesreća sa smrtnom posljedicom, na žalost na području PP Ivanić-Grad lani smo imali još dvije prometne nesreće sa smrtnom posljedicom, jedna je bila na području Općine Križ, isto motorista, i jedna je bila u Bešlincu, Kloštar Ivanić gdje je poginulo dijete na biciklu. To je strašno. Na žalost mi kao policija nismo mogli nešto posebno preventivno djelovati da se to ne dogodi, nastojat ćemo ove godine poduzimati sve mjere i radnje prevencije, naravno zajedno i s vama vijećnicima i s gradskom upravom da među građanima širimo tu kulturu prometa. Nastojat ćemo 2022. da prođemo bez mrtvih, to je najveći problem što se tiče sigurnosti na području Grada Ivanić-Grada, promet, odnosno taj jedan mrtvi koji ne treba biti. Poslovi sa strancima i nezakonite migracije, imamo veliki priljev radnika iz okolnih država, prvenstveno iz Bosne i Hercegovine i Srbije koji obavljaju razne poslove na području Hrvatske pa tako i na području Ivanić-Grada. To se izdaju radne dozvole, vrše se određene provjere, sve ide svojim tijekom, nikakvih posebnih problema nema. Stranih državljana u nezakonitim boravcima, nezakonitim prelascima tzv. Migranata tu i tamo imamo, uglavnom to naše druge ustrojstvene jedinice na autoputu uspiju presresti, s tim u vezi imali smo par kriminalističkih istraživanja gdje smo određene osobe prijavili Državnom odvjetništvu, što naše osobe, što iz Srbije, Rumunjske, ali mislim da držimo i to pod kontrolom. Samo naše područje nije ugroženo sa tim priljevom migranata tako da smatram da i ta problematika je zadovoljavajuća što se tiče nas i naših građana. Ostali sigurnosni događaji, tu su klasificirani suicidi i požari, na žalost imamo i suicida i požara, kod požara možemo preventivno djelovati, građani bi trebali posvetiti više pažnje, to je uglavnom struja, nepravilno izvedene instalacije i pred zimu dimnjaci. Pregled i održavanje dimnjaka kao i čišćenje i održavanje peći bilo bi dobro prije svake sezone grijanja provjeriti, pročistiti i popraviti. Obzirom na sve navedeno smatram da na području Grada Ivanić-Grada je stanje sigurnosti zadovoljavajuće, bez nekakvih posebnih ekscesa, osim, još jednom napominjem, mrtvog u prometu, na žalost desilo se.

Gradsko vijeće primilo je na znanju podnijetu informaciju o stanju sigurnosti na području Grada Ivanić-Grada u 2021. godini.

**2. TOČKA**

Gđa. Marina Šiprak – pred vama je prijedlog Odluke o raspisivanju javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika. Ova odluka donosi se na temelju odredbi Zakona o savjetima mladih i Odluke o osnivanju Savjeta mladih Grada Ivanić-Grada kojima je propisan postupak izbora članova i zamjenika članova Savjeta mladih. Gradsko vijeće Grada Ivanić-Grada pokreće postupak izbora članova i zamjenika članova Savjeta mladih objavom javnog poziva za isticanje kandidatura za izbor članova Savjeta mladih Grada Ivanić-Grada i njihovih zamjenika na mrežnim stranicama Grada Ivanić-Grada. U prilogu ove Odluke nalazi se i tekst javnog poziva koji vam je dostavljen u materijalima za sjednicu vijeća. Članovi Savjeta mladih mogu biti osobe s prebivalištem ili boravištem na području Grada Ivanić-Grada koji u trenutku isticanja kandidature za izbor članova i zamjenika članova Savjeta mladih imaju od navršenih 15 do navršenih 30 godina života. Kandidate za izbor članova i zamjenike članova Savjeta mladih mogu predložiti udruge koje su opredijeljene za rad s mladima i za mlade, učenička vijeća, studentski zborovi, podmladci političkih stranaka, sindikalnih ili strukovnih organizacija i neformalne skupine mladih od najmanje 30 mladih. Prijedlozi kandidata za izbor članova i zamjenika članova Savjeta mladih podnose se u pisanom obliku Odboru za izbor i imenovanja Grada Ivanić-Grada u roku od 15 dana od objave javnog poziva na mrežnim stranicama Grada Ivanić-Grada. Postupak izbora provodi Odbor za izbor i imenovanja Grada Ivanić-Grada te utvrđuje popis važećih kandidatura za izbor članova i zamjenika članova Savjeta mladih. Taj popis i izvješće o provedenom postupku dostavlja se Gradskom vijeću Grada Ivanić-Grada koji na temelju toga s popisa važećih kandidatura za izbor članova i zamjenika članova Savjeta mladih tajnim glasovanjem bira 9 članova i zamjenika članova Savjeta mladih na vrijeme od 3 godine. S obzirom da trenutnom sazivu Savjeta mladih Grada Ivanić-Grada ističe mandat u svibnju ove godine predlažemo usvajanje ove Odluke.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o raspisivanju javnog poziva za isticanje kandidatura za izbor članova**

**Savjeta mladih Grada Ivanić-Grada i njihovih zamjenika**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3. TOČKA**

Gđa. Marina Šiprak – pred vama je prijedlog Odluke o javnim priznanjima Grada Ivanić-Grada. Donošenju prijedloga ove Odluke prethodio je postupak koji je provodilo Povjerenstvo za utvrđivanje novih nagrada Grada Ivanić-Grada u sastavu Petra Korbus, Ivana Ožetski, Dražen Malec, Lovorko Matković, Željko Pongrac, Igor Mužina, Ana Marković, Marina Hrastić i Tomislav Cuvaj I koje je na svojim sjednicama utvrdilo kategorije javnih priznanja Grada Ivanić-Grada i kriterije za njihovu dodjelu. Odlukom o javnim priznanjima Grada Ivanić-Grada propisuju se javna priznanja Grada Ivanić-Grada te postupak i način njihove dodjele. Javna priznanja Grada Ivanić-Grada koja se predlažu ovom Odlukom su proglašenje počasnim građaninom Grada Ivanić-Grada, nagrada Grada Ivanić-Grada za životno djelo „Ivanić Tvrđa“, nagrada Grada Ivanić-Grada **„**Đuro Kundek“, koja se dodjeljuje u području gospodarstva, nagrada Grada „Stjepan Basariček“, koja se dodjeljuje iz područja odgoja i obrazovanja, socijalne skrbi, znanosti, umjetnosti, kulture i medija, nagrada **„**Đuro Stjepan Deželić**“**, koja se dodjeljuje iz područja humanitarnih djelatnosti, zdravstva, ekologije i zaštite okoliša, sporta, tehničke kulture i inovacija te aktivnog građanstva i zahvala Gradonačelnika. Odluku o dodjeli javnih priznanja Grada Ivanić-Grada, donosi Gradsko vijeće Grada Ivanić-Grada osim Odluke o dodjeli zahvale Gradonačelnika koju donosi gradonačelnik Grada Ivanić-Grada. Postupak za dodjelu i predlaganje dodjele javnih priznanja Grada Ivanić-Grada provodi Odbor za dodjelu nagrada Grada sukladno postupku koji je propisan prijedlogom ove Odluke, a javna priznanja Grada Ivanić-Grada dodjeljuju se u pravilu na svečanoj sjednici Gradskog vijeća povodom obilježavanja Dana Grada Ivanić-Grada ili u drugim svečanim prigodama utvrđenim odlukom Gradskog vijeća ili Gradonačelnika.

Prije pristupanja glasovanju utvrđeno je kako je sjednici Gradskog vijeća prisutno 13 vijećnika.

Provedenim glasovanjem konstatirano je kako je sa 13 glasova za jednoglasno usvojena

**O D L U K A**

**o javnim priznanjima Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**4. TOČKA**

g. Dražen Hlad – pred vama je prijedlog Odluke o načinu sakupljanja komunalnog otpada na području Grada Ivanić-Grada, to je u biti usklađenje se zakonskom regulativom, 31.07.2021. je donesen novi Zakon o gospodarenju komunalnim otpadom i taj Zakon u stvari definira oblik i način ove Odluke i šta sve ona treba sadržavati. Definirane su dvije vrste korisnika, to je korisnik privatni, kućanstvo, to ej za kuće i za zgrade i korisnici koji nisu kućanstva, to se odnosi na one nekretnine koje se koriste u svrhu poslovne djelatnosti ili nekih drugih djelatnosti koje nisu privatne. Odlukom su utvrđeni određeni kriteriji za obračun, to je kriterij za obračun količine miješanog komunalnog otpada na način da se plaća određeni paušal odnosno fiksna cijena za najamninu spremnika plus broj odvoza po tom spremniku odnosno broju pražnjenja spremnika. Paušal je određeni taj fiksni dio koji se ovom Odlukom definira. Predmet ove Odluke nije varijabilni dio ukupne cijene odvoza otpada nego isključivo fiksni dio. Fiksni dio cijene za kućanstva po ovoj Odluci bi iznosio 65,00 kn, dok za poslovnu djelatnost je taj fiksni dio 300,00 kn. Tu postoje određene olakšice i umanjenje, to su prema Zakonu za kućanstva to je umanjenje za 21,00 kn ako su dva člana kućanstva starija od 65 godina i umanjenje za 5,00 kn ukoliko imate komposter koji ste preuzeli od Ivakopa, Ivakop to ima u svojoj evidenciji sve korisnike koji su kompostere preuzeli tako da se nitko ne mora u principu javljati, oni će sami umanjiti iznos za tih 5,00 kn. Ako niste preuzeli, znači možete imati i svoj komposter, gdje se onda javite u Ivakop predstavnici kojeg će izaći na teren i utvrditi da li taj komposter zadovoljava uvjete, ako da opet će smanjiti iznos fiksnog dijela računa za 5.00 kn. Uz ovo što je definirano Zakonom još imamo tu i određene druge povlastice, a to su za samačka domaćinstva sa jednim članom, to je u biti olakšica koju daje Ivakop uz ovaj Zakon dodatno, kao i za povremene korisnike, odnosno za vikendaše. Olakšice za one koji nisu kućanstva, znači koji imaju nekretnine i koriste ih u svrhu obavljanja djelatnosti, do pet zaposlenih fiksni iznos se smanjuje na 230,00 kn, to su i poduzeća, udruge, mjesni odbori, crkve, a za broj od 6 do 10 zaposlenih to je 200,00 kn mjesečno. Cjenik koji je trenutno aktualan i koji Ivakop ima on vrijedi i dalje ali u roku od 3 mjeseca ako prihvatimo ovu Odluku tu može doći do nekih manjih korekcija ali one neće utjecati nešto značajno na cijenu odvoza. Ukupna cijena tog odvoza prema cjeniku koji je trenutno aktualan uz fiksni dio ovisi o broju pražnjenja spremnika, to je taj varijabilni dio, ovisno o broju pražnjenja spremnika je definirana ukupna cijena koštanja odvoza otpada.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o načinu pružanja javne usluge sakupljanja komunalnog otpada na području**

**Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

g. Dražen Hlad – tijekom 2020. i 2021. godine Državna revizija, ne samo u Gradu Ivanić-Gradu nego i u svim gradovima Zagrebačke županije je obavila nadzor nad upravljanjem komunalnom infrastrukturom i provedbom komunalnih djelatnosti. Sukladno tome smo dobili određene preporuke i programe koji se nalaze u prijedlogu ove Odluke. Navedene preporuke su da se u postojeću Odluku o komunalnim djelatnostima unese način obavljanja, premještanja i čuvanja nepropisno parkiranih vozila. Mi imamo Odluku vezano na pauk odnosno mogućnost odvoza vozila, tehnički mi još to nismo spremni, preduvjeti su još neki ikoje bi za to trebalo ispuniti, ali smo to sve stavili u ovaj prijedlog Odluke temeljem uputa revizije nad ovom dokumentacijom koju imamo. Zatim drugo, da se postojeća Odluka o komunalnim djelatnostima uskladi sa Zakonom o komunalnom gospodarstvu. Zakon je iz 2020. godine, naša Odluka je iz 2019. i manje-više se te izmjene odnose na nomenklaturu, to nisu nikakve suštinske izmjene u dokumentu. Cijelo Izvješće Revizije kao i preporuke i naloge ste dobili u materijalima za sjednicu.

g. Mladen Prelec – jedno pitanje, u cijeloj ovoj promjeni piše da je obavezna dezinfekcija, dezinskecija i deratizacija, ne piše za koga, ne piše od kud se financira. Znači da li će biti, vezano na moje pitanje od prije dvije sjednice, da će kućanstva obavezno morati prihvatiti, tako je meni djelovalo, zato i pitanje, dezinfekciju, za što bih ja bio, ali da se zna tko će platiti, znači pitanje je gdje i tko plaća.

g. Dražen Hlad –tu se navodi se deratizacija i dezinsekcija, ali samo u smislu dopune Odluke. Provjeriti ćemo po staroj Odluci pa ćemo dostaviti odgovor u pismenom obliku.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojena

**O D L U K A**

**o izmjenama i dopunama Odluke**

**o komunalnim djelatnostima na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

g. Dražen Hlad – da se vratimo kronološki vezano na odluke i vijeća i svemu što je prethodilo ovom prijedlogu Odluke za poništenje. 13.02.2020. je donijeta Odluka na Gradskom vijeću o raspisivanju natječaja za dodjelu državnog poljoprivrednog zemljišta na području Grada Ivanić-Grada. U sklopu tog natječaja smo imali 133 proizvodno tehnološka područje, cjeline, na 169 katastarskih općina. Početna vrijednost zakupa je bila oko 233,00 kn na godišnjoj razini za te sve površine, to iznosi otprilike oko 340,00 kn po jednom hektaru za godišnji zakup. Temeljem Programa raspolaganja državnim zemljištem iz 2018. godine uvjet je bio da maksimalno može jedan ponuditelj dobiti 50 ha s čime se uskladilo i Gradsko vijeće sa svojim odlukama. 12.03., prije samog početka korone, raspisan je natječaj koji je bio otvoren trideset dana, zbog korone je on produžen još dva mjeseca, znači do 14.05.2020.godine. 04.06. je bilo javno otvaranje ponuda po tom starom natječaju, zaprimljene su 42 ponude, od toga važećih 36 od kojih je odabrano 22 ponuđača. 28.10, znači krajem 2020. godine Povjerenstvo kao neovisno tijelo donosi Odluku o izboru najpovoljnijih ponuda te isto, sukladno regulativi, šalje na mišljenje i suglasnost u Županiju koja daje mišljenje te na Ministarstvo poljoprivrede koje je dužno dati suglasnost na izbor ponuditelja odnosno na provedeni natječaj. To se čekalo otprilike 6 mjesec do kraja travnja 2021. godine i Ministarstvo poljoprivrede nije dalo prošle godine krajem četvrtog mjeseca pozitivno očitovanje na provedeni natječaj. Razlog je što je jedan ponuditelj, odnosno neki ponuditelji su se takmičili za PTC, znači za taj jedan dio, prostor koji je bio veći od 50 ha, to je 53 ha bilo. Nakon toga Grad krajem šestog mjeseca prošle godine 30.06.šalje zahtjev prema Ministarstvu pošto je taj PTC bio formalno na dvije čestice da se smanji na jednu katastarsku česticu kako bi ipak cijeli natječaj prošao. Odgovor je bio da to nije sukladno Zakonu i opet smo dobili negativno očitovanje od Ministarstva 22.07. prošle godine. Nakon toga se razmatraju dvije opcije. U principu jedna opcija je da se ponavlja natječaj za taj sporni PTC gdje se javilo 4 ponuditelja i drugi je da krenemo u opciju ponovnog bodovanja za sve PTC-ove. Zaključak je bio da bi bilo koja od ove dvije opcije dovela ponuditelje u nepovoljan položaj iz razloga što u principu ovi ponuditelji koji su se javili na ovaj PTC koji je veći ako bi proveli natječaj samo za taj PTC tu se mogu javiti i oni drugi ponuditelji koji nisu uzeli 50 ha nego su uzeli neku manju količinu. Što znači da oni koji su se javili tu su u nepovoljnom položaju. Zbog svega toga je u prijedlogu ove Odluke da se ide u poništenje tog postojećeg natječaja. Moram reći da smo ponovnim pregledom svih tih PTC-ova sada u postupku kada smo pripremali i prijedlog i podloge za raspis novog natječaja je utvrđeno da je dio od tih navedenih PTC-ova u naravi šuma i ondje već Hrvatske šume gospodare po šumskoj gospodarskoj osnovi, neki su eksploatacijsko polje, vezano na urbanistički plan prostori posebne namjene, tako da u principu smo morali napraviti reviziju svih tih PTC-ova i to je razlog zbog kojeg predlažemo da se poništi taj stari natječaj za dodjelu državnog poljoprivrednog zemljišta.

Gđa. Maja Krnjević – kratki komentar da nam se to više ne dogodi u Gradu, rekli ste da je odbijen natječaj od strane Ministarstva s obrazloženjem nije sukladno Zakonu. Sada samo za ubuduće da nam se više ne dogode takve stvari da poljoprivrednici čekaju godinu i pola da bi mogli sa sigurnošću dobiti zakup odnosno da bi mogli sudjelovati na natječaju, mi imamo dovoljno ljudi u Gradu koji se mogu pozabaviti time da prije vide da li je nešto u redu ili ne, tako da ljudi ne moraju čekati da se više ovakve stvari ne dešavaju. Čisto apel da se u tom smjeru ide, dakle da se vidi što se može što se ne može, što je OK što nije OK i da se postupa po slovu Zakona.

g. Dražen Hlad – nije po Zakonu, ali nije iz razloga što taj određeni PTC je bio 3 ha veći od dozvoljenog. Što znači da u principu te geodetske službe koje su Gradu radile te sve podloge su dale krivu izmjeru. Znači to je čisto tehnički problem. Kada mi kao služba u Gradu to dobijemo, znači mi smo dobili pravu informaciju da je to unutar tih 50 ha. Naknadnim provjerama se ustanovilo da je površina veća i jednostavno tu je taj tehnički problem na koji mi nismo utjecali. Svjesni smo da, mi želimo našim poljoprivrednicima omogućiti da što prije do tog zemljišta dođu, da ono bude u svojoj svrsi, to je poljoprivredna proizvodnja, ali jednostavno tu je nekoliko tih uvjeta na koje su utjecali i neki drugi vanjski faktori, a ne samo službe u Gradu.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o poništenju Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada, Javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada i Odluke o izboru najpovoljnije ponude za zakup poljoprivrednog zemljišta u vlasništvu Republike Hrvatske na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

g. Dražen Hlad – nastavno na prethodnu točku predlažemo, dobili ste materijale i prijedlog Odluke za raspis novog natječaja za zakup državnog poljoprivrednog zemljišta na području Grada Ivanić-Grada. Ukupno su te količine oko 470 ha po tom novom izračunu u 80 PTC-ova. Početna vrijednost je 163.000.00 kn. Godišnje opet to je nekakvih 200.00 do 400,00 kn, prosječna vrijednost je 350,00 kn po ha godišnje zakup za to zemljište. Maksimalna površina po jednom ponuditelju opet je 50 ha kao što je bila i u starom natječaju. Rok zakupa je 25 godina. Uz to što ponuditelji, odnosno poljoprivrednici koji će dobiti, uz određena prava imaju svoje obveze, a to je da su oni dužni uz samu ponudu priložiti gospodarski program odnosno način šta i kako će saditi, koje će kulture saditi na tim zemljištima koje žele uzeti u zakup. Jednom godišnje oni moraju dati izvješće o tome šta i kako i to će službe Grada kontrolirati i Ministarstvo poljoprivrede odnosno poljoprivredni inspektor također može doći u nadzor odnosno vidjeti da li se te kulture sade koje su predviđene tim gospodarskim programom. Pregledom svih površina izbačene su površine koje su u naravi šume kojima gospodare Hrvatske šume. Zatim one parcele koje su djelomično šume, tu je moguća određena parcelacija tih parcela, znači ona koja ima površinu 40 ha ako je trenutno ona 5 ha šuma određenom parcelacijom mi možemo ponovno dobiti površine kojima možemo ponovno krenuti u jedan novi natječaj, sabrati te sve površine i ponoviti još jednom nakon ovog drugim natječajem. Maknute su one površine koje su definirane urbanističkim planom kao površine posebne namjene, to su ceste, zone za gospodarenje otpadom, to govorim o državnim parcelama uz naše odlagalište u Tarnom, tako da to su sada ukupno površine oko 470 ha, točno je definirana tablica. Ukoliko je površina zarasla, a u natječaju je, šikara i slično, zakupac je dužan u roku od dvije godine iskrčiti parcelu, ali za te troškove krčenja se umanjuje zakup do maksimalne cijene troška najma. Ponuditelji imaju uvid u svaku parcelu, pregled parcele, daju ponudu svi oni koji su zainteresirani i troškovi krčenja po cjeniku Hrvatskih šuma su definirani, tako da taj najam se na neki način može prebiti troškovima krčenja, to je za one parcele koje nisu toliko atraktivne kao neke koje su prazne, ali do troškova najma parcele. Ukoliko troškovi krčenja su iznad ti troškovi idu na teret zakupca.

Prije pristupanja glasovanju utvrđeno je kako je sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 14 glasova za jednoglasno usvojena

**O D L U K A**

**o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**8. TOČKA**

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.50 sati.

Zapisnik sastavila: PREDSJEDNIK GRADSKOG VIJEĆA

Nikolina Mužević Željko Pongrac, pravnik kriminalist